পিনাক রঞ্জন চক্রবর্তী, ভারতের সাবেক কূটনীতিক, ভারতের পররাষ্ট্র সচিব আর সবচেয়ে গুরুত্বপূর্ণ হলো ২০০৭ সালে এক-এগারোর তত্ত্বাবধায়ক সরকারের সময়কালে বাংলাদেশে ভারতের হাইকমিশনার ছিলেন। বর্তমানে তিনি ভারতের বেসরকারি থিঙ্কট্যাঙ্ক অবজারভার রিসার্চ ফাউন্ডেশনের ফেলো হিসেবে সক্রিয়। বাংলাদেশ ইস্যুতে ভারতের নীতিনির্ধারকরা যা ভাবেন, অবস্থান নেন এমন সবার সাথে, অন্য সব কূটনীতিকের চেয়ে সবচেয়ে ঘনিষ্ঠ ও আস্থার সাথে সংযুক্ত এমন এক ব্যক্তিত্ব তিনি। এর সম্ভাব্য কারণ, ২০০৭-০৯ সময়পরিধিতে তার বাংলাদেশে ভারতীয় হাইকমিশনারের দায়িত্বে থাকা। না এটা যথেষ্টভাবে বলা হলো না। সে প্রসঙ্গে যাওয়ার আগে কিছু কথা বলা দরকার। বাংলাদেশ যে পিনাক রঞ্জনকে চিনত তা থেকে ভিন্ন, আনলাইক এক পিনাক রঞ্জনের এক প্রবন্ধ ছাপা হয়েছে গত ৫ সেপ্টেম্বর ‘সাউথ এশিয়ান মনিটর’ পত্রিকায়। সে প্রবন্ধের ভাষ্যে শেখ হাসিনা সরকারের ওপর থেকে ভারতের সমর্থন প্রত্যাহারের ইঙ্গিত হিসেবে পাঠ করার সুযোগ আছে।